คาดสัปดาห์หน้าบาทกรอบ32.75-33.00/หุ้นปรับลง
กสิกรฯคาดเงินบาทสัปดาห์หน้ากรอบ32.75-33.00 บาทต่อดอลล่าร์ ส่วนหุ้นปรับลง  จับตาเงินดอลล์หลังเผยตัวเลขจ้างงาน
8 พ.ย. 2557

กสิกรฯคาดเงินบาทสัปดาห์หน้ากรอบ32.75-33.00 บาทต่อดอลล่าร์ ส่วนหุ้นปรับลง  จับตาเงินดอลล์หลังเผยตัวเลขจ้างงาน 
ศูนย์วิจัยกสิกรไทย คาดแนวโน้มค่าเงินบาทสัปดาห์หน้า (10-14 พ.ย.) อาจเคลื่อนไหวในกรอบ 32.75-33.00 บาทต่อดอลลาร์ฯ โดยต้องจับตาการเคลื่อนไหวของเงินดอลลาร์ฯ ภายหลังการประกาศตัวเลขการจ้างงานนอกภาคเกษตรเดือน ต.ค. ของสหรัฐฯ รวมถึงข้อมูลอื่นๆ ที่จะทยอยรายงานออกมาในระหว่างสัปดาห์ ได้แก่ ยอดค้าปลีกเดือนต.ค. และดัชนีความเชื่อมั่นผู้บริโภคเบื้องต้นสำหรับเดือนพ.ย.
นอกจากนี้ นักลงทุนอาจรอประเมินสัญญาณเศรษฐกิจของภูมิภาคอื่นๆ อาทิ จีดีพีประจำไตรมาส 3/57 ของยูโรโซน และข้อมูลเศรษฐกิจเดือนต.ค.ของจีนอีกด้วย
ส่วนตลาดหุ้น สัปดาห์หน้า (10-14 พ.ย.)  บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทยจำกัด มองว่า ดัชนีมีโอกาสแกว่งตัวลง อันเป็นผลจากการปรับเปลี่ยนเงินทุนในตลาดโลก รวมทั้ง ความเสี่ยงที่ผลประกอบการบริษัทอาจถูกปรับลง สำหรับเครื่องชี้เศรษฐกิจสหรัฐฯ ที่จะทยอยรายงานออกมา อาทิ ยอดค้าปลีก และความเชื่อมั่นผู้บริโภค นอกจากนี้ ยังต้องติดตามการเปิดเผยข้อมูล จีดีพี ประจำไตรมาส 3/57 ของประเทศในยูโรโซนด้วย